**Månedsrapport Smørblomsten- juni 2023**

I juni fokuserte vi på fagområdet “Kropp, bevegelse, mat og helse” fra Rammeplanen. Vi har gjennom ulike aktiviteter og samtaler blitt bedre kjent med kroppen, samt brukt kroppen vår på ulike måter. Vi har hjulpet de eldste barna å tegne omrisset av kroppene deres og limt på indre organer, mens med de yngste fokuserte vi på enkelte kroppsdeler. Med kroppen i fokus har vi også utforsket noen av sansene våre, som smakssansen og følesansen. Underveis undrer vi oss sammen og har mye spennende kommunikasjon om kroppen. Hvor mange tær har vi? Hvorfor pumper hjertet fortere når vi løper? Hva er et skjelett? Hvordan kan tunga smake så mye forskjellig? Kroppen er toppen!

Vi har også vært mye ute, da juni har vært en måned med mye varme og sol. Barna har kost seg med vannlek i baljer og avkjølt seg i vannsprederen. I sandkassa har vi også gått barbeint og kjent den varme sanden mellom tærne.

Juni er også en tid hvor det skjer mye annet. Vi har hatt flere avslutninger, både for avdelingene og de aldersdelte gruppene. Skolestarterne hadde en fin avslutning, hvor de fikk hver sin bilderamme, hjerte og en minnepenn med bilder fra deres tid i barnehagen. Tidligere i måneden hadde de også en vellykket og minnerik overnatting i barnehagen. Vi ønsker dere masse lykke til på skolen! Ellers hadde vi også den tradisjonsrike sommerfesten for Skogkanten barnehage. Den ble en suksess med musikk, grilling, kaker, sang, skuespill og loddtrekning.   
  
Vi ønsker dere alle en riktig god sommer!  
  
Hilsen oss på Smørblomsten ☺